CELEX: 32020R0424
Language: hu
Date: 2020-03-19 00:00:00
Title: A Bizottság (EU) 2020/424 végrehajtási rendelete (2020. március 19.) az (EU) 2016/797 irányelvvel összhangban az átjárhatósági műszaki előírások alkalmazása alóli mentesüléssel kapcsolatos információk Bizottsághoz történő benyújtásáról

20.3.2020   
               
               
                  HU
               
               
                  Az Európai Unió Hivatalos Lapja
               
               
                  L 84/20
               
            
         A BIZOTTSÁG (EU) 2020/424 VÉGREHAJTÁSI RENDELETE
         (2020. március 19.)
         az (EU) 2016/797 irányelvvel összhangban az átjárhatósági műszaki előírások alkalmazása alóli mentesüléssel kapcsolatos információk Bizottsághoz történő benyújtásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vasúti rendszer Európai Unión belüli kölcsönös átjárhatóságáról szóló, 2016. május 11-i (EU) 2016/797 európai parlamenti és tanácsi irányelvre (1) és különösen annak 7. cikke (5) bekezdésére,
         mivel:
         
                     (1)
                  
                  
                     Az (EU) 2016/797 irányelv 7. cikkének (1) bekezdése úgy rendelkezik, hogy a tagállamok engedélyezhetik egy kérelmező számára, hogy a cikk a)–e) pontjaiban részletezett esetekben ne alkalmazza egy vagy több átjárhatósági műszaki előírás (a továbbiakban: ÁME) egészét vagy valamely részét.
                  
               
                     (2)
                  
                  
                     A 7. cikk (1) bekezdésének a) pontja szerinti esetekben a tagállami határozatról, illetve a 7. cikk (1) bekezdésének c), d) és e) pontja szerinti esetekben az alkalmazás alóli mentesülés iránti kérelemről szóló tagállami tájékoztatásban indokolni kell az alkalmazás mellőzését, és ismertetni kell az ÁME-k helyett alkalmazni kívánt alternatív rendelkezéseket.
                  
               
                     (3)
                  
                  
                     A kérelemben hivatkozni kell a nem alkalmazandó átjárhatósági műszaki előírásokra, ismertetni kell a kapcsolódó projektet, annak hatókörét és ütemezését, valamint adott esetben meg kell adni más releváns információkat, hogy a Bizottság értékelhesse az alkalmazás mellőzésének megfelelését az irányelv 7. cikke (1) bekezdésében előírt követelményeknek.
                  
               
                     (4)
                  
                  
                     Amint egy ÁME által előírt átmeneti intézkedések hatálya lejár, a tagállamok csak kellően indokolt esetben mentesíthetnek egy kérelmezőt az irányelv 7. cikke (1) bekezdésének a) pontja alapján az ÁME vagy annak része(i) alkalmazása alól. Ilyen esetben a Bizottsághoz benyújtandó tájékoztatásnak minden szükséges információt és indokolást tartalmaznia kell.
                  
               
                     (5)
                  
                  
                     A Bizottsággal való kommunikáció megkönnyítése érdekében a tagállamoknak egy formanyomtatványt kell használniuk azon határozataik közléséhez, amelyek előrehaladott fejlesztési stádiumban lévő projekt kapcsán biztosítanak mentességet az irányelv 7. cikke (1) bekezdésének a) pontja alapján. Ezt a formanyomtatványt az irányelv 7. cikke (2) bekezdésének alkalmazásában az előrehaladott fejlesztési stádiumban lévő projektek listájának benyújtásához is lehet használni.
                  
               
                     (6)
                  
                  
                     Az ÁME-k, illetve azok részeinek alkalmazása alóli mentesülésre irányuló kérelmet a papírmentes igazgatás jegyében elektronikus úton kell eljuttatni a Bizottsághoz. A kérelem, illetve a kiegészítő információk Bizottsághoz való elektronikus benyújtásának határidejét az irányelv 7. cikkének (7) bekezdése szerinti benyújtás időpontjában kell meghatározni.
                  
               
                     (7)
                  
                  
                     Az e rendeletben előírt intézkedések összhangban vannak a vasúti átjárhatósággal és biztonsággal foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            Hatály
            Ez a rendelet az (EU) 2016/797 irányelv 7. cikke (4) bekezdésének megfelelően egy vagy több átjárhatósági műszaki előírás (ÁME), illetve azok részeinek alkalmazása alóli mentesülésre irányuló kérelem (a továbbiakban: mentesülésre irányuló kérelem) tartalmát, formátumát és benyújtásának módját határozza meg, az említett bekezdés ugyanis úgy rendelkezik, hogy a tagállamok vagy közlik a Bizottsággal az irányelv 7. cikke (1) bekezdésének a) pontja szerinti mentesítő határozatot, vagy a c), d) és e) pont alkalmazása esetében mentesülésre irányuló kérelmet nyújtanak be a Bizottsághoz.
         
         
            2. cikk
            A mentesülésre irányuló kérelemben megadandó információk
            
               (1)   Egy mentesülésre irányuló kérelemnek a következő információkat kell tartalmaznia:
               
                           a)
                        
                        
                           az (EU) 2016/797 irányelv 7. cikke (1) bekezdésében említett olyan esetre való hivatkozás, amelyben az alkalmazás mellőzése indokoltnak minősül;
                        
                     
                           b)
                        
                        
                           a kérelem szerint nem alkalmazandó egy vagy több ÁME címére és a nem alkalmazandó rendelkezés(ek)re való hivatkozás. Amennyiben az a megfelelés értékeléséhez hozzájárul, minden hivatkozás mellé meg kell adni azt az időszakot vagy annak becsült hosszát, amíg a mentesség tart;
                        
                     
                           c)
                        
                        
                           az érintett projekt fő adatai, vagyis annak műszaki, üzemeltetési és földrajzi elemei, a kérelemben említett mentesség tárgyát képező alrendszer, jármű vagy infrastruktúra részletes ismertetése, a fő dátumok, vagy egyéb, ezt a projektet a más projektektől megkülönböztető adatok;
                        
                     
                           d)
                        
                        
                           a nem alkalmazandó ÁME-k helyett a tagállam által alkalmazni kívánt alternatív rendelkezésekre való hivatkozás és ezek részletes ismertetése a vonatkozó alapvető követelmények fényében, ideértve a végrehajtásuk és az üzemeltetési alternatívák alkalmazása esetében folytatólagos alkalmazásuk nyomon követésére előirányzott intézkedéseket;
                        
                     
                           e)
                        
                        
                           több tagállam érintettsége esetén tájékoztatás az (EU) 2016/797 irányelv 7. cikke (4) bekezdésének utolsó mondatával összhangban végzett konzultációról és/vagy, ha a mentesülésre irányuló kérelem járműengedélyekhez kapcsolódik, az (EU) 2018/545 bizottsági végrehajtási rendelet (2) 17. cikkének (2) bekezdése szerinti összehangolásról; a határokon átnyúló infrastrukturális projektek esetében is ugyanezek az információk adandók meg;
                        
                     
                           f)
                        
                        
                           gazdasági és/vagy műszaki elemzés, amely bizonyítja, hogy az alkalmazás mellőzése indokolt és a körülmények fényében szükséges mértékre korlátozódik.
                        
                     
            
               (2)   Egy mentesülésre irányuló kérelemnek az előbbieken túl a következő konkrét információkat kell tartalmaznia:
               
                           a)
                        
                        
                           az (EU) 2016/797 irányelv 7. cikke (1) bekezdésének a) pontja alapján benyújtott kérelmek esetében:
                           
                                       i.
                                    
                                    
                                       az érintett projektnek a mellékletben található formanyomtatvány használatával megadott adatai. Amennyiben a projekt már szerepel az ugyanezen formanyomtatvány szerint megadott, előrehaladott fejlesztési stádiumban lévő projektek listáján, a tagállamok visszautalhatnak arra, és nem kell újra benyújtaniuk a már megadott adatokat. Az adatokat azonban szükség esetén frissíteni kell.
                                    
                                 
                                       ii.
                                    
                                    
                                       bizonyíték arra, hogy a projekt előrehaladott fejlesztési stádiumban van, vagy teljesítés alatt álló szerződés tárgya, amely bizonyíték tartalmazza a projekt ütemezésének és hatókörének meghatározását;
                                    
                                 
                                       iii.
                                    
                                    
                                       bizonyíték arra, hogy az előrehaladott fejlesztési stádiumban lévő projekt tervezési vagy kivitelezési szakasza már elérte azt a pontot, hogy a műszaki előírások módosítása veszélyeztethetné a tervezett projekt életképességét, összhangban az (EU) 2016/797 irányelv 2. cikkének 23. pontjában szereplő „előrehaladott fejlesztési stádiumban lévő projekt” meghatározással.
                                    
                                 
                     
                           b)
                        
                        
                           az (EU) 2016/797 irányelv 7. cikke (1) bekezdésének c) pontja alapján benyújtott kérelmek esetében az indoklásnak az alkalmazás alóli mentesülés jellege függvényében tartalmaznia kell az alábbiakat:
                           
                                       i.
                                    
                                    
                                       bizonyíték arra, hogy egy vagy több ÁME vagy azok részeinek alkalmazása veszélyeztetné a projekt gazdasági életképességét. A bizonyítéknak tartalmaznia kell egy alapos gazdasági elemzést az ÁME-nak való megfelelés elkerülhetetlen költségeiről, és igazolnia kell, hogy ezek a költségek aláásnák a projekt gazdasági életképességét. Az elemzésben figyelembe kell venni a használatból származó bevételt, ha az alkalmazás mellőzése korábbi üzembe helyezést tesz lehetővé, valamint a projekt hosszabb távú gazdasági életképességét a nemzeti és európai vasúti rendszeren belül; és/vagy
                                    
                                 
                                       ii.
                                    
                                    
                                       bizonyíték azokra a műszaki adatokra, amelyek alátámasztják az egy vagy több ÁME vagy azok egy vagy több része alkalmazásából fakadó, a projektnek a nemzeti vasúti rendszerrel való műszaki összeegyeztethetőségére gyakorolt negatív hatást.
                                    
                                 
                     
                           c)
                        
                        
                           az (EU) 2016/797 irányelv 7. cikke (1) bekezdésének d) pontja alapján benyújtott kérelmek esetében az indokolásnak tartalmaznia kell az érintett tagállamok és harmadik országok felsorolását és azon vasútvonalak jegyzékét, amelyeken a kérelem által érintett járművek közlekednek;
                        
                     
                           d)
                        
                        
                           az (EU) 2016/797 irányelv 7. cikke (1) bekezdésének e) pontja alapján benyújtott kérelmek esetében az indokolásban azonosítani kell a hálózat érintett részeit, és indokolni kell azok elszigeteltségét, illetve elválasztottságát az Unió többi részének vasúthálózatától.
                        
                     
         
         
            3. cikk
            A benyújtás formátuma és módja
            
               (1)   Egy mentesülésre irányuló kérelem maximális terjedelme 10 oldal. Kiegészítő információkat mellékletként lehet csatolni a kérelemhez.
            
            
               (2)   Tájékoztatást vagy mentesülés iránti kérelmet, valamint kiegészítő információkat csak elektronikus úton lehet benyújtani a Bizottság erre a célra fenntartott e-mail-címére:
               MOVE-RAIL-DEROGATIONS@ec.europa.eu.
            
            
               (3)   Az (EU) 2016/797 irányelv 7. cikke (7) bekezdésében említett időpont a kérelem, illetve a kiegészítő információk (2) bekezdés szerinti, e-mailben történő benyújtásának napja.
            
            
               (4)   A Bizottság 7 napon belül visszaigazolja a tagállami megkeresés kézhezvételét, és olyan egyedi azonosítóval látja el az ügyet, amely utal az érintett tagállamra, a projektre és a benyújtás évére.
               A tagállamnak az alkalmazás alóli mentesüléssel kapcsolatos, a Bizottsággal folytatott levelezésben mindig hivatkoznia kell az egyedi azonosítóra.
            
         
         
            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. szeptember 16-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. március 19-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 44. o.
         
         
            (2)  A Bizottság (EU) 2018/545 végrehajtási rendelete (2018. április 4.) az (EU) 2016/797 európai parlamenti és tanácsi irányelv alapján a vasúti járművek és a vasúti járműtípusok engedélyezési eljárására vonatkozó gyakorlati szabályok megállapításáról (HL L 90., 2018.4.6., 66. o.).
      
      
         
            MELLÉKLET
            Formanyomtatvány előrehaladott fejlesztési stádiumban lévő projekt bemutatásához olyan esetekben, amikor annak kapcsán egy vagy több ÁME vagy azok egy vagy több része alkalmazása alól mentességet kérnek az (EU) 2016/797 irányelv 7. cikke (1) bekezdésének a) pontja alapján, összhangban e rendelet 2. cikke (1) bekezdésével és (2) bekezdésének a) pontjával
            
                        A projekt megnevezése
                     
                     
                        A projekt hatókörének ismertetése
                     
                     
                        Az előrehaladott fejlesztési stádium vagy a létrejött szerződés alátámasztásához releváns dátumok és műveletek
                     
                     
                        A nem alkalmazandó műszaki előírások és az alkalmazandó alternatív rendelkezések és/vagy szabványok
                     
                     
                        Bármely más releváns információ, pl. az érintett terület(ek), ideértve az (EU) 2018/545 végrehajtási rendelet 17. cikkének (2) bekezdése szerinti összehangolást
                     
                     
                        A projekt életképtelenségét alátámasztó információk
                     
                     
                        A projekt kapcsán korábban engedélyezett eltérések (ha vannak)